7 van polisie self vas ná Jhb-klopjagteOproerige buitelanders gedurende ‘n klopjag verlede week in die Johannesburgse sakesentrum. (Foto: Nhlanhla Phillips/ANA) Sewe polisiebeamptes is Woensdag in hegtenis geneem nadat hulle glo omkoopgeld aanvaar het te midde van klopjagte in die Johannesburgse sakesentrum. Honderde polisiebeamptes het gister weer op winkels wat na bewering vervalste goedere verkoop, toegeslaan waar daar op ŉ beduidende hoeveelheid goedere beslag gelê is waaronder vervalste Nike-skoene en ander namaaksels van gewilde handelsmerkname. Kapt. Kay Makhubele, woordvoerder van die polisie, het gesê ŉ adjudantoffisier en vier ander polisiebeamptes is gedurende die dag se operasie by die plaaslike polisiestasie in die middestad in hegtenis geneem toe hulle probeer het om van die goedere waarop daar vroeër beslag gelê is aan onwettige handelaars te herverkoop. Twee ander polisiebeamptes is ook gedurende die dag elders in hegtenis geneem nadat hulle glo inligting oor die dag se operasie uitgelek het. Luidens die polisie is buit wat in 46 voertuie in die parkeerterrein van die Lister-gebou gevind is moontlik die aand vir die operasie verwyder nadat onwettige handelaars ŉ wenk ontvang het. Die polisiebeamptes is deur ’n ooggetuie aan die uitlek van inligting verbind. Volgens Makhubele sal die polisiebeamptes binne die volgende paar dae in ’n hof verskyn. Die klopjagte duur voort. Hy verduidelik dat die tyd en plek van klopjagte kort voor die tyd bekend gemaak sal word om te verhoed dat inligting weer uitlek en skuldiges vooraf snuf in die neus kry en laat spaander. Talle winkels was gedurende gister se klopjag gesluit en die polisie moes deure afskop om goedere in die winkels te deursoek. Die polisie het in een van die geboue op sewe aanvalsgewere en ammunisie afgekom. Die inligting van meer as 560 buitelanders word tans verwerk. Daar word onder meer gekyk of hulle misdaadrekords het en of hulle wettig in die land is. Die nagaan van inligting sal egter ŉ geruime tyd duur om af te handel voordat skuldiges in hegtenis geneem kan word. Lt.genl. Elias Mawela, Gautengse polisiehoof, het gesê hy hoop die inhegtenisneming van die polisiebeamptes sal as waarskuwing dien dat die provinsiale polisie ernstig is oor die bekamping van misdaad. “Selfs al beteken dit om van ons eie mense in hegtenis te neem. Niemand is bo die wet verhewe nie.”